b'\n_START_ARTICLE_\nSh\xc5\x8dtoku (prinssi)\n_START_PARAGRAPH_\nSh\xc5\x8dtoku taishi (jap. \xe8\x81\x96\xe5\xbe\xb3\xe5\xa4\xaa\xe5\xad\x90, \xe2\x80\x9dkruununprinssi Sh\xc5\x8dtoku\xe2\x80\x9d, 574 \xe2\x80\x93 8. huhtikuuta 622) oli vaikutusvaltainen japanilainen sijaishallitsija Asuka-kaudella keisarinna Suikon hallituskaudella. H\xc3\xa4nt\xc3\xa4 on pidetty yhten\xc3\xa4 japanilaisen historiografian ja hallintoj\xc3\xa4rjestelm\xc3\xa4n merkitt\xc3\xa4vimmist\xc3\xa4 kehitt\xc3\xa4jist\xc3\xa4. H\xc3\xa4nest\xc3\xa4 tuli vuosisatojen kuluessa v\xc3\xa4hitellen puolilegendaarinen kulttihahmo._NEWLINE_Sh\xc5\x8dtokun alkuper\xc3\xa4inen nimi oli prinssi Umayado (jap. \xe5\x8e\xa9\xe6\x88\xb8\xe7\x9a\x87\xe5\xad\x90, Umayado no \xc5\x8dji). H\xc3\xa4n oli keisari Y\xc5\x8dmein toinen poika ja kuului vaikutusvaltaiseen Soga-klaaniin. Sijaishallitsija h\xc3\xa4nest\xc3\xa4 tuli vuonna 593, kun h\xc3\xa4nen t\xc3\xa4tins\xc3\xa4 nousi maan valtaistuimelle, ja h\xc3\xa4n jatkoi virassaan kuolemaansa saakka._NEWLINE_Sh\xc5\x8dtokun hallituskausi muistetaan lukuisista merkitt\xc3\xa4vist\xc3\xa4 uudistuksista politiikan, uskonnon ja taiteen aloilla. H\xc3\xa4n avasi j\xc3\xa4lleen yhteydet Kiinaan ja aloitti maan hallinnon muokkaamisen kiinalaisen mallin mukaan. H\xc3\xa4n edisti buddhalaisuuden ja kungfutselaisuuden levi\xc3\xa4mist\xc3\xa4 Japanissa ja toi maahan monia kiinalaisia k\xc3\xa4yt\xc3\xa4nt\xc3\xb6j\xc3\xa4: maassa otettiin k\xc3\xa4ytt\xc3\xb6\xc3\xb6n kiinalainen kalenteri, luotiin uusi tiej\xc3\xa4rjestelm\xc3\xa4, maahan tuotiin lukuisia kiinalaisia taiteilijoita ja k\xc3\xa4sity\xc3\xb6l\xc3\xa4isi\xc3\xa4 ja maan historiaa kuvaavien kronikoiden laatiminen aloitettiin. Merkitt\xc3\xa4vin hallintoa koskeva uudistus oli 12-portaisen hoviasteikon k\xc3\xa4ytt\xc3\xb6\xc3\xb6notto, jonka my\xc3\xb6t\xc3\xa4 perinn\xc3\xb6llisen j\xc3\xa4rjestelm\xc3\xa4n korvasi kiinalainen meriitteihin pohjautunut hallinto. Samalla keisarihuoneen valta vahvistui feodaaliherrojen kustannuksella. Sh\xc5\x8dtokun vuonna 604 laatima \xe2\x80\x9d17 artiklan perustuslaki\xe2\x80\x9d, jossa Japanin yl\xc3\xa4luokalle esiteltiin kiinalaista byrokratiaa ja kungfutselaisia k\xc3\xa4sitteit\xc3\xa4, on merkitt\xc3\xa4v\xc3\xa4 dokumentti h\xc3\xa4nen ajattelustaan, vaikka sit\xc3\xa4 on ep\xc3\xa4iltykin my\xc3\xb6hemm\xc3\xa4ksi v\xc3\xa4\xc3\xa4renn\xc3\xb6kseksi._NEWLINE_Buddhalaisuuden suojelijana Sh\xc5\x8dtoku rakennutti useita buddhalaisia temppeleit\xc3\xa4. Niist\xc3\xa4 tunnetuin lienee Naran l\xc3\xa4helle vuonna 607 valmistunut H\xc5\x8dry\xc5\xab-ji, joka on yksi maailman vanhimmista s\xc3\xa4ilyneist\xc3\xa4 puurakennuksista. Kuolemansa j\xc3\xa4lkeen h\xc3\xa4nt\xc3\xa4 pidettiin buddhalaisena pyhimyksen\xc3\xa4.'